Segon Origen i Futatsume no mado, noves pel·lícules del cicle de Cinema en Valencià a Burjassot
2025-07-24

El mes de maig portarà al Centre Cultural Tívoli de Burjassot dues noves projeccions gratuïtes de cinema dins de la campanya de Cinema en Valencià, gràcies a la col·laboració de l’Agència de Promoció del Valencià, dirigida per la regidora Maria Viu, i l’Institut Municipal de Cultura i Joventut, amb el patrocini de la Universitat de València, des del Servei de Política Lingüística.

El dimecres 4 de maig, a les 20 hores, “Segon Origen” arribarà a aquest espai municipal per a presentar al públic assistent a Alba, una xica blanca de 14 anys, i a Dídac, un xiquet negre de 9 anys, que són els únics supervivents d’un holocaust d’origen extraterrestre que ha assolat tot el planeta. Mentre es recuperen de la catàstrofe, a més d’haver d’adaptar-se a un món devastat i plagat de cadàvers, es proposen com a objectiu la missió de preservar la cultura humana, la qual cosa implica procrear.

La segona i última de les projeccions del mes serà “Futatsume no mado” (Aigües tranquil·les), en versió original subtitulada, que arribarà al Tívoli el dimecres 18 de maig també a les 20 hores. Drama no recomanat per a menors de 7 anys que narra l’esdevenir en l’illa subtropical japonesa d’Amami on les tradicions sobre la naturalesa romanen eternes. Durant una nit de lluna plena i de balls tradicionals del mes d’agost, Ted, un xic de catorze anys, descobreix un cadàver en la mar. La seua núvia, Kyoto, l’ajudarà a comprendre aquest misteriosos descobriment.

Les entrades, gratuïtes, podran arreplegar-se en la taquilla del Tívoli el mateix dia de la projecció des d’una hora abans de la mateixa.